《冬初杂兴》
宋代·孙嵩

残花与新蕊，不共横斜枝。
摧谢得清峭，独照冰霜时。
寒梅正如此，他木乃变衰。
此由观世物，特以厄见奇。
古云桑落节，当有新醪篘。
得秫酿几何，拨瓮香浮浮。
醇熟不足计，醒醉亦自筹。
得酒乃迳饮，无酒亦可休。
绝怜未知道，颠倒阮与刘。
百年有事业，遑云逃糟丘。

作者简介：（1238—1292）徽州休宁人，字元京。以荐入太学。宋亡，隐居海宁山中，誓不复仕，杜门吟咏，自号艮山。有《艮山集》。